Na podlagi 86. člena Zakona o osnovni šoli (Uradni list RS, št. 81/06 – uradno prečiščeno besedilo, 102/07, 107/10, 87/11, 40/12 – ZUJF, 63/13 in 46/16 – ZOFVI-L) ministrica za izobraževanje, znanost in šport izdaja

**Pravilnik o spremembah in dopolnitvah Pravilnika o dokumentaciji v osnovni šoli**

1. člen

V Pravilniku o dokumentaciji v osnovni šoli (Uradni list RS, št. 61/12 in 51/13) se besedilo 14. člena spremeni tako, da se glasi:

» (1) Če se učenec prešola na drugo šolo, pošlje šola matični list in osebni športnovzgojni karton šoli, na katero se učenec prešola.

(2) Šola pošlje šoli, na katero se učenec prešola, tudi osebno mapo učenca, ki potrebuje pomoč oziroma svetovanje, če mu je bila nudena pomoč v skladu z zakonom, ki ureja obravnavo otrok s čustvenimi in vedenjskimi težavami in motnjami v vzgoji in izobraževanju.

(3) Dokumentacija iz prejšnjih dveh odstavkov se drugi šoli posreduje na podlagi njenega pisnega zaprosila.«.

1. člen

Priloga se nadomesti z novo prilogo, ki je sestavni del tega pravilnika.

1. člen

Ta pravilnik začne veljati naslednji dan po objavi v Uradnem listu Republike Slovenije.

Št. 0070-26/2021

Ljubljana, dne 16. februarja 2021

EVA 2021-3330-0020

 prof. dr. Simona Kustec

 ministrica za izobraževanje, znanost in šport

Obrazložitev:

Sprememba pravilnika se nanaša na uskladitev z Zakonom o obravnavi otrok in mladostnikov s čustvenimi in vedenjskimi težavami in motnjami v vzgoji in izobraževanju, ki je potrebna v 90. dneh od uveljavitve zakona. V prilogi je opredeljena dokumentacija za evidence, ki so opredeljene v 32. členu omenjenega zakona.

Strokovno poročilo mobilnega tima in druga poročila ter opravljena diagnostika je v osebni mapi učenca, zato je nujno, da se tudi pri pomoči otroku na ta način v primeru menjave šole zagotavlja kontinuiteta pomoči in razumevanja težav otroka. Če pride do postopka namestitve otroka, je prav, da je tudi osebna mapa del informacij, ki so na voljo centru za socialno delo, kot predlagatelju sodišču.

Posamezne spremembe v prilogi pravilnika - tč. 4.2, 6.2., 6.3., 6.6. in 7.1 - so redakcijske narave, pri katerih gre za uskladitev naziva oziroma vsebine dokumenta z Zakonom o osnovni šoli in Zakonom o slovenskem ogrodju kvalifikacij.